b'\n_START_ARTICLE_\nBrabrand S\xc3\xb8\n_START_SECTION_\nForhistoriske fund\n_START_PARAGRAPH_\nDer har boet mennesker ved Brabrands\xc3\xb8en de sidste 6-7.000 \xc3\xa5r. Der er gjort en del ark\xc3\xa6ologiske fund, is\xc3\xa6r omkring Rugholm (her er Haveforening nu med samme navn) i den \xc3\xb8stlige ende. Der blev foretaget videnskabelige udgravninger s\xc3\xa5 tidligt som 1903 af Brabrand Fundet, men senere ogs\xc3\xa5 i 1944 og Brabrand S\xc3\xb8 er stadig aktuelt for udgravninger den dag i dag. Der er blevet gjort nye stenalderfund fra Erteb\xc3\xb8llekulturen ved Rugholm, ved haveforeningen S\xc3\xb8vangen og 7 helt nye lokaliteter omkring H\xc3\xb8skoven - alle i den \xc3\xb8stlige ende - og s\xc3\xa5 sent som i marts 2012 gjorde man et vigtigt fund ved Eskelunden i forbindelse med anl\xc3\xa6gget af en ny koncertplads. I den vestlige ende er der p\xc3\xa5 nordsiden gjort stenalder- og bronzealder-fund i Laskedalen i 2003. Det giver indtryk af en omfattende bebyggelse i omr\xc3\xa5det gennem tiden.\n_START_SECTION_\nMilj\xc3\xb8projekter\n_START_PARAGRAPH_\nBrabrands\xc3\xb8en har gennem tiden modtaget meget mudder, organisk materiale og n\xc3\xa6ringsstoffer fra oplandet. Meget har bundf\xc3\xa6ldet sig (is\xc3\xa6r efter Aarhus \xc3\x85 blev reguleret) og har gjort s\xc3\xb8en ganske lavvandet med en meget stor koncentration af n\xc3\xa6ringsstoffer i s\xc3\xb8vandet. Sammen med d\xc3\xa5rligt eller helt urensede till\xc3\xb8b fra virksomheder og boligomr\xc3\xa5der (bl.a. via D\xc3\xb8de \xc3\x85), f\xc3\xb8rte det efterh\xc3\xa5nden til en kraftig eutrofiering. S\xc3\xa5 tidligt som i 1959, blev der iv\xc3\xa6rksat offentlige milj\xc3\xb8projekter i omr\xc3\xa5det. F\xc3\xb8rst for at bevare dets \xc3\xa6stetiske v\xc3\xa6rdi for borgerne, men senere med \xc3\xb8get fokus p\xc3\xa5 forurening og milj\xc3\xb8ets b\xc3\xa6redygtighed som ogs\xc3\xa5 har inkluderet Aarhus bugten, som Aarhus \xc3\x85 afvander omr\xc3\xa5det til. Projekterne har v\xc3\xa6ret mange, langstrakte, nogle dyre og ikke altid helt vellykkede. Tilbagef\xc3\xb8ring af Aarhus \xc3\x85s slyngede forl\xc3\xb8b vest for s\xc3\xb8en, bortpumpning af fosfor- og nitrat-rigt mudder, beplantning med n\xc3\xa6ringsopsugende pil i oplandet, nedl\xc3\xa6ggelse af tilst\xc3\xb8dende landbrugsaktiviteter (med g\xc3\xb8dning), rensning af spildevand, anl\xc3\xa6ggelsen af \xc3\x85rslev Engs\xc3\xb8, osv.. Det senest afsluttede milj\xc3\xb8forbedrende projekt har v\xc3\xa6ret en omfattende spildevandsrensning hos Aarhus Vand med et budget p\xc3\xa5 kr 340 millioner. _NEWLINE_Vandkvaliteten i og omkring Brabrand S\xc3\xb8 er overordentlig vigtig. Ikke kun pga de beskrevne problemstillinger, men ogs\xc3\xa5 fordi op mod 200.000 mennesker i Aarhusomr\xc3\xa5det modtager drikkevand fra grundvandet. Det pumpes op fra enten Stautrup-omr\xc3\xa5det (domineret af det store Stavtrupv\xc3\xa6rk og nogle sm\xc3\xa5 private kilder) syd for s\xc3\xb8en eller \xc3\x85bo-omr\xc3\xa5det (med \xc3\x85bov\xc3\xa6rket) omkring \xc3\x85rslev Engs\xc3\xb8 l\xc3\xa6ngere mod vest._NEWLINE_Det langsigtede h\xc3\xa5b og m\xc3\xa5l for de offentlige instanser er, at genskabe det rigk\xc3\xa6rs milj\xc3\xb8, som oprindeligt kendetegnede Brabrand S\xc3\xb8 og samtid eliminere forureningen til og fra omr\xc3\xa5det. V\xc3\xa5domr\xc3\xa5der med rigk\xc3\xa6r er en truet landskabstype herhjemme og Danmark er forpligtet internationalt, til at beskytte det. Brabrand S\xc3\xb8 er i dag sammen med \xc3\x85rslev Engs\xc3\xb8 og de omliggende enge s\xc3\xa5ledes Natura 2000 omr\xc3\xa5de (Plan 233) og ogs\xc3\xa5 habitatomr\xc3\xa5de.\n_START_SECTION_\nFredning\n_START_PARAGRAPH_\nHele omr\xc3\xa5det omkring Brabrand S\xc3\xb8 blev fredet i 1959 for at sikre udsigten over s\xc3\xb8en fra den nyanlagte Brabrandsti. Kendelsen fasts\xc3\xa6tter, at der ikke m\xc3\xa5 bygges eller beplantes i omr\xc3\xa5det. Senere fredninger har udvidet omr\xc3\xa5det til omr\xc3\xa5derne omkring \xc3\x85rslev Engs\xc3\xb8 og Aarhus \xc3\x85dal.'